**Ядрената енергетика - в симбиоза с електрическата мобилност**

**Есе**

Живеем в свят, в който човекът силно влияе върху бъдещето на планетата. Той гради и създава, за да може да живее по-лесно и удобно в ежедневието си, но много от човешките постижения вредят на околната среда и затова все по-актуален става въпросът за нейното опазване. Ядрената енергия улеснява бита на хората и в същото време не вреди в голяма степен на природата.

Електрическата мобилност е бъдещето. Сърцето на електромобила е батерията, а тя се зарежда с ток, а не с гориво. Едно от най-ценните качества на електрическите превозни средства е това, че те не вредят на околната среда. Те са изключително тихи и не отделят отровни газове, които влошават качеството на живота и здравето ни. Имат по-малко задвижващи се части и това ги прави по-устойчиви на пътя, а обслужването им е значително по-евтино. Имат много бързо ускорение – така движението е по-безопасно, а удоволствието от шофирането е несравнимо.

Ядрената енергетика и електрическата мобилност са взаимносвързани, взаимноизгодни. Както казах, електромобилите са бъдещето, а развитието на ядрената енергетика помага да стигнем по-бързо до него. Неслучайно се записах в паралелка със специалност „Електрически превозни средства“. Щом разбрах, че ще се открива такава в моя роден край в професионалната ни гимназия, всички други мечти останаха назад.

Аз съм момиче, но това не пречи да се интересувам от новите технологии. А защо се вълнувам от автомобилите ли? Защото от малка се „въртя“ около мъжката част от моето семейство. Не играех с кукли, а бях плътно до баща ми и наблюдавах с какво се занимава той. И така моят интерес към колите се запали. На тази възраст вече съм горда притежателка на свидетелство за управление на мотоциклет, а за другите превозни средства… когато му дойде времето. На мястото, в което живея, автомобилът е необходимост. Без коли животът ни би бил по-труден. Моят живот е свързан с превозните средства и затова, когато се появи тази специалност, си казах: „Това е, това е моето нещо“. В тази сфера виждам перспектива и знам, че много млади и амбициозни хора мислят като мен. Моето семейство не притежава все още електромобил, но вярвам, че това ще се случи в най-скоро време.

Навлизането на електрическите превозни средства ще бъде предпоставка и за по-бързото развитие на ядрената енергетика. В България наистина е възможно това, защото тя произвежда достатъчно евтина електрическа енергия, която ще може да захранва електрическите превозни средства. Ето това е симбиоза. Когато електромобилите станат част от нашето ежедневие, електропроизводството ще се увеличи, а това ще е солиден фактор и за икономическата стабилност, от друга страна.

В България единственото предприятие, произвеждащо ядрена енергия, и то на приемлива цена, е АЕЦ „Козлодуй“ ЕАД. Това ни дава възможност да ползваме повече електрически превозни средства, които можем да заредим и у дома. Ако направим това, ще се отплатим на природата за нейното търпение към нас.

Всеки човек трябва да се замисли колко по-красив и чист ще е светът, ако заменим двигателите с вътрешно горене с такива на ток. Бих искала много млади хора да изучават и развиват тази специалност, за да изградим и подобрим нашето бъдеще. Един от тези млади хора съм аз и ще се уча и трудя много, за да станат тези цели реалност.

Биляна Боянова Емилова

ученичка от XI клас, специалност:

„Електрически превозни средства“

ПГ „Велизар Пеев“, гр. Своге